b'\n_START_ARTICLE_\nLatvian historian museo\n_START_SECTION_\nHistoria\n_START_PARAGRAPH_\nVuonna 1868 perustettiin Riian latvialainen seura ja sen yhteydess\xc3\xa4 toimi useita kulttuurikomiteoita, joihin lukeutui tiedekomitea. Se alkoi ker\xc3\xa4t\xc3\xa4 esineist\xc3\xb6\xc3\xa4 museon perustamista varten vuonna 1869. Riiassa toimi jo entuudestaan yksi historiamuseo, mutta se oli keskittynyt l\xc3\xa4hinn\xc3\xa4 alueen saksalaisten historiaan. Museo ker\xc3\xa4si aluksi kaikenlaista tavaraa, mutta vuonna 1893 p\xc3\xa4\xc3\xa4tettiin keskittymisest\xc3\xa4 balttien historiaan ja kansatieteeseen. Varsinaisesti museo avasi ovensa k\xc3\xa4vij\xc3\xb6ille vuonna 1895. Riiassa vuonna 1896 kokoontuneen Ven\xc3\xa4j\xc3\xa4n arkeologisen kongressin yhteydess\xc3\xa4 j\xc3\xa4rjestettiin n\xc3\xa4yttely, jota varten tehtiin aineistonkeruumatkoja, joilta museon kokoelmiin ker\xc3\xa4\xc3\xa4ntyi 6\xc2\xa0000 esinett\xc3\xa4. Samalla museo painottui entist\xc3\xa4 enemm\xc3\xa4n historiaan. N\xc3\xa4yttely ker\xc3\xa4si lopulta 45\xc2\xa0000 k\xc3\xa4vij\xc3\xa4\xc3\xa4. Museo toimi latvialaisen seuran tiloissa, kunnes sille aiottiin rakentaa omat tilat 1900-luvun alussa. Hanketta varten ker\xc3\xa4ttiin lahjoituksia vuonna 1914, mutta hanke keskeytyi ensimm\xc3\xa4isen maailmansodan takia._NEWLINE_Latvian itsen\xc3\xa4istytty\xc3\xa4 vuonna 1918 latvialainen seura luovutti kokoelmansa valtiolle. Vuonna 1920 museo sai tilat Riian linnasta ja vuonna 1924 siit\xc3\xa4 tuli kansallinen museo. Itsen\xc3\xa4isyyden aikana museon kokoelmia laajennettiin merkitt\xc3\xa4v\xc3\xa4sti ja museon henkil\xc3\xb6kunta j\xc3\xa4rjesti esimerkiksi useita arkeologisia kaivauksia. Museo jatkoi toimintaansa Neuvostoliiton miehitetty\xc3\xa4 maan vuonna 1940, mutta sen toiminta vaikeutui. My\xc3\xb6hemmin saksalaiset miehittiv\xc3\xa4t maan ja veiv\xc3\xa4t suuren osan museon arvoesineist\xc3\xa4 vet\xc3\xa4ytyess\xc3\xa4\xc3\xa4n vuonna 1944. Suurin osa viedyist\xc3\xa4 esineist\xc3\xa4 saatiin kuitenkin my\xc3\xb6hemmin takaisin. Neuvostoliiton miehitetty\xc3\xa4 maan uudestaan museon n\xc3\xa4yttelyit\xc3\xa4 j\xc3\xa4rjestettiin neuvostomy\xc3\xb6nteisemmiksi. Museo menetti l\xc3\xa4hes kaikki ty\xc3\xb6ntekij\xc3\xa4ns\xc3\xa4 sodan seurauksena, mutta uuden henkil\xc3\xb6kunnan kokoamisessa onnistuttiin suhteellisen lyhyess\xc3\xa4 ajassa. Museon kokoelmat jatkoivat kasvuaan, vaikka osia siit\xc3\xa4 luovutettiin muille museoille. Vuonna 1989 kokoelmissa oli 571\xc2\xa0000 esinett\xc3\xa4. Latvian itsen\xc3\xa4isyyden j\xc3\xa4lkeen museo akkreditoitiin valtion tason museota vastaavaksi vuosina 2000 ja 2004. Vuodesta 2005 museo on toiminut valtion virastona.\n_START_SECTION_\nToiminta\n_START_PARAGRAPH_\nMuseossa on pysyv\xc3\xa4 n\xc3\xa4yttely, joka kattaa Latvian historiaa vuodesta 8\xc2\xa0000 eaa. vuoteen 1941. Vuosittain j\xc3\xa4rjestet\xc3\xa4\xc3\xa4n lis\xc3\xa4ksi useita vaihtuvia n\xc3\xa4yttelyit\xc3\xa4, jotka ovat k\xc3\xa4sitelleet esimerkiksi kuureja, liivil\xc3\xa4isi\xc3\xa4 ja latvialaisia kansallispukuja. Museon tiloissa j\xc3\xa4rjestet\xc3\xa4\xc3\xa4n seminaareja, konferensseja ja tiedeluentoja. Museo on my\xc3\xb6s julkaissut esimerkiksi katalogeja ja tutkielmia. Museon kokoelmat on jaettu viiteen osastoon: arkeologinen osasto k\xc3\xa4sitt\xc3\xa4\xc3\xa4 400\xc2\xa0000 esinett\xc3\xa4, kansatieteellinen 84\xc2\xa0000, rahatieteellinen 160\xc2\xa0000 ja historiallinen 273\xc2\xa0000. Lis\xc3\xa4ksi replikaosasto k\xc3\xa4sitt\xc3\xa4\xc3\xa4 150 historiallisten kuvausten perusteella j\xc3\xa4ljennetty\xc3\xa4 historiallista asustetta.'